CELEX: C2007/199/26
Language: fi
Date: 2007-08-25 00:00:00
Title: Asia C-227/07: Kanne 8.5.2007 — Euroopan yhteisöjen komissio v. Puolan tasavalta

25.8.2007   
            
            
               FI
            
            
               Euroopan unionin virallinen lehti
            
            
               C 199/16
            
         Kanne 8.5.2007 — Euroopan yhteisöjen komissio v. Puolan tasavalta
   (Asia C-227/07)
   (2007/C 199/26)
   Oikeudenkäyntikieli: puola
   Asianosaiset
   
      Kantaja: Euroopan yhteisöjen komissio (asiamiehet: M. Shotter ja K Mojzesowicz)
   
      Vastaaja: Puolan tasavalta
   Vaatimukset
   
               —
            
            
               Puolan tasavalta ei ole noudattanut sähköisten viestintäverkkojen ja niiden liitännäistoimintojen käyttöoikeuksista ja yhteenliittämisestä (käyttöoikeusdirektiivi) annetun Euroopan parlamentin ja neuvoston direktiivin 2002/19/EY (1) mukaisia velvoitteitaan, koska se ei ole saattanut mainittua direktiiviä eikä etenkään sen 4 artiklan 1 kohtaa, joka koskee velvollisuutta neuvotella keskenään yhteenliittämisestä, ja 5 artiklan 1 kohdan ensimmäistä alakohtaa, joka koskee kansallisten sääntelyviranomaisten toimivaltaa edistää tämän direktiivin säännösten mukaisia riittäviä käyttöoikeuksia ja yhteenliittämistä sekä palvelujen yhteentoimivuutta ja tarvittaessa varmistettava ne, asianmukaisesti osaksi kansallista lainsäädäntöä
            
         
               —
            
            
               Puolan tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Euroopan parlamentin ja neuvoston direktiivissä 2002/19/EY (käyttöoikeusdirektiivi) säädetään, että yleisten viestintäverkkojen operaattoreilla on oikeus ja velvollisuus neuvotella keskenään yhteenliittämisestä yleisesti saatavilla olevien sähköisten viestintäpalvelujen tarjoamiseksi, jotta varmistetaan palvelujen tarjonta ja yhteentoimivuus koko yhteisössä. Siinä edellytetään myös, että kansallisilla sääntelyviranomaisilla on toimivalta edistää direktiivin säännösten mukaisia riittäviä käyttöoikeuksia ja yhteenliittämistä sekä palvelujen yhteentoimivuutta ja tarvittaessa varmistettava ne.
   Puolan tasavallan osalta kyseisen direktiivin täytäntöönpanolle varattu määräaika päättyi 30.4.2004 liittymisasiakirjan 2 ja 54 artiklan määräysten mukaisesti.
   Puolan lainsäädännön mukaan kaikilla yleisten viestintäverkkojen operaattoreilla on velvollisuus neuvotella käyttöoikeudesta ja kansallinen sääntelyviranomainen voi päättää tämän tyyppisten neuvottelujen päättymisajankohdasta. Lisäksi jos osapuolet eivät pääse sopimukseen, kansallinen sääntelyviranomainen voi yhden osapuolen pyynnöstä tehdä päätöksen, jolla korvataan sopimus, ja asettaa näin yrityksille velvoitteita riippumatta siitä, mikä niiden asema on markkinoilla. Komissio väittää, että kyseiset Puolan televiestintälain säännökset ovat ristiriidassa käyttöoikeusdirektiivin 4 artiklan 1 kohdan ja 5 artiklan 1 kohdan ensimmäisen alakohdan edellytysten kanssa.
   Siltä osin kuin on kyse käyttöoikeussopimuksista vilpittömässä mielessä käytäviä neuvotteluja koskevan velvollisuuden sisällyttämisestä yleisiin lainsäännöksiin, komissio toteaa, että kyseisen ratkaisun seurauksena asetetaan velvollisuus neuvotella tarkastamatta etukäteen sitä, että relevanteilla markkinoilla ei ole toimivaa kilpailua, kansallinen sääntelyviranomainen ei voi tutkia käyttöoikeuden myöntämistä koskevan velvollisuuden vaikutusta kilpailuun markkinoilla pitkällä aikavälillä ja kyseinen velvollisuus näin ollen poistetaan, jos kilpailu markkinoilla kehittyy.
   Siltä osin kuin on kyse kansallisen sääntelyviranomaisen toimivallasta tehdä päätös, jolla korvataan osapuolten välinen sopimus, on huomattava, että käyttöoikeusdirektiivin 5 artiklan 1 kohdan ensimmäistä alakohtaa ei voida panna täytäntöön yleisellä lainsäännöksellä, koska siinä edellytetään, että kansalliselle sääntelyviranomaiselle annetaan valtuudet toimia yksinomaan tietyissä tilanteissa. Kansallisille sääntelyviranomaisille direktiivin edellä mainitun säännöksen nojalla annettua toimivaltaa rajoitetaan selkeästi yhtäältä viittaamalla ”direktiivin 2002/21/EY (puitedirektiivi) 8 artiklassa säädettyihin tavoitteisiin” ja toisaalta käyttöoikeusdirektiivin 5 artiklan 3 kohdassa säädetyllä vaatimuksella. Näillä kansallisen sääntelyviranomaisen toimivaltaa koskevilla rajoilla taataan, että kansallinen sääntelyviranomainen ryhtyy toimenpiteisiin ainoastaan tietyissä nimenomaisissa tilanteissa. Lisäksi sääntelyvelvoitteita voidaan asettaa yksinomaan yrityksille, joilla on huomattava markkinavoima tai yrityksellä olevasta markkinavoimasta riippumatta käyttöoikeusdirektiivin 8 artiklan 3 kohdassa mainituissa tapauksissa. Tästä seuraa, että jos kansallinen sääntelyviranomainen päättää ryhtyä toimenpiteisiin, kyseisten toimenpiteiden on perustuttava oikeudellisesti direktiivin säännöksiin myös silloin kun kansallinen sääntelyviranomainen päättää asettaa sääntelyvelvoitteita.
   
      (1)  EYVL L 108, 24.4.2002, s. 7.